b'\n_START_ARTICLE_\nKlappmyss\n_START_SECTION_\nBeskrivelse\n_START_PARAGRAPH_\nKlappmyss er s\xc3\xb8lvgr\xc3\xa5 med sorte flekker over nesten hele kroppen, og den har ofte ogs\xc3\xa5 sort maske i ansiktet. Et karaktertrekk er de oppbl\xc3\xa5sbare hudposene i ansiktet p\xc3\xa5 hannene. Oppbl\xc3\xa5st ser hudposen ut som en todelt hette, som dekker framsiden av ansiktet og toppen av hodet. Hunnene blir om lag 2,2 meter lange med en vekt p\xc3\xa5 ca. 300\xc2\xa0kg. Hannene blir opptil 2,7 meter og veier om lag 400\xc2\xa0kg.\n_START_SECTION_\nUtbredelse\n_START_PARAGRAPH_\nKlappmyss vandrer over det meste av Nord-Atlanteren, fra iskanten i Arktis til like nord av De britiske \xc3\xb8yer. Bestanden er ansl\xc3\xa5tt til cirka 700\xc2\xa0000 individer, hvorav cirka 87\xc2\xa0000 i Vestisen. Yngelomr\xc3\xa5dene ligger utenfor \xc3\xb8stkysten av Canada, i Davisstredet og i Vestisen, mellom Gr\xc3\xb8nland og Jan Mayen.\n_START_SECTION_\nAtferd\n_START_PARAGRAPH_\nKlappmyssene yngler i mars og forlater ungen i april for \xc3\xa5 jakte p\xc3\xa5 mat. Arten er en utpreget dypdykker som hovedsakelig lever av blekksprut, men ogs\xc3\xa5 av lodde, polartorsk og bentiske arter som uer og bl\xc3\xa5kveite. Menyen viser at den typisk dykker til 100\xe2\x80\x93600 m n\xc3\xa5r det jakter p\xc3\xa5 f\xc3\xb8den. Dykk til mer enn 1\xc2\xa0000 meter er imidlertid ikke uvanlig. Mytingen foreg\xc3\xa5r i drivisen fra midten juni til midten av juli.\n_START_SECTION_\nDieperioden\n_START_PARAGRAPH_\nKlappmyss kaster avkommet direkte p\xc3\xa5 drivisen i mars og har trolig den korteste dieperioden av noe pattedyr, kun fire\xe2\x80\x93fem dager. I l\xc3\xb8pet av disse f\xc3\xa5 dagene dobler ungen vekten, fra cirka 25\xe2\x80\x9330 kg til cirka 50\xe2\x80\x9360 kg n\xc3\xa5r de er avvendt. Mora taper cirka ti kg vekt om dagen i denne perioden. Vekt\xc3\xb8kningen skyldes i hovedsak \xc3\xb8kt spekklag. Morsmelken inneholder nemlig cirka 60\xc2\xa0% fett og er sv\xc3\xa6rt n\xc3\xa6ringsrik. Etter dieperioden omdannes det meste av fettet i kroppen til muskler, s\xc3\xa5 ungen skal f\xc3\xa5 nok styrke til \xc3\xa5 ta seg ut i vannet for \xc3\xa5 finne seg mat selv._NEWLINE_\xc3\x85rsunger kalles blueback. 1\xe2\x80\x932 \xc3\xa5r gamle ungdyr kalles gris. Voksne hunner kalles mus eller klappmus, og voksne hanner kall eller hettakall. Tilnavnet hettakall skyldes den oppbl\xc3\xa5sbare \xc2\xabhetta\xc2\xbb den har p\xc3\xa5 hodet.'